EELNÕU 2020/286

								KOMISJONID:

eelarve- ja arengu-		
haridus-		
kultuuri- 		
majandus-	JK	
revisjoni-		
sotsiaal- 		

VILJANDI LINNAVOLIKOGU

OTSUS

24. september 2020   nr

Hoonestatud kinnistule aadressiga Hariduse tn 7 
tasulise hoonestusõiguse seadmine

Asjaõigusseaduse § 241, Viljandi Linnavolikogu 30.05.2012 määrusega nr 118 kinnitatud “Viljandi linnavara valitsemise kord” § 20 lõike 1 punkti 1a, § 21 lõige 1, § 33 - 36 alusel Viljandi Linnavolikogu

o t s u s t a b:

1. Korraldada kirjalik enampakkumine tasulise hoonestusõiguse seadmiseks Viljandi linna omandis olevale hoonestatud kinnistule aadressiga Hariduse tn 7, Viljandi linn (registriosa nr 2521439, katastritunnus 89701:001:0750, pindala 1501 m², maakasutuse sihtotstarve elamumaa 100 %) eesmärgiga hoone restaureerida ja ümber ehitada korterelamuks. Kinnistu paiknemine on näidatud korralduse lisas.

2. Enampakkumise objektiks on hoonestusõiguse omandamise tasu suurus alghinnaga 55 000 eurot.

3. Hoonestusõiguse tingimused
3.1. Hoonestusõigus seatakse tähtajaga 50 aastat.
3.2. Hoonestusõiguse sihtotstarve ja hoonestaja kohustused:
3.2.1. Hoonestaja on kohustatud hoonestama hoonestusõigusega koormatava maa-ala 
vastavalt Hariduse tänav 7 detailplaneeringuga nr 2016-005 kehtestatud tingimustele (Skepast&Puhkim OÜ töö nr 2018-0060). Detailplaneering on kättesaadav kohaliku omavalitsuse geoinfosüsteemi EVALD Viljandi planeeringute registris lingil https://service.eomap.ee/viljandilinn/#/planeeringud/planeeringud/812.
3.2.2. Ehitusprojekti tellimisel on hoonestaja kohustatud järgima krundile muinsuskaitse eritingimustega kehtestatud nõudeid. Hariduse tn 7 kinnistul asuva olemasoleva hoone restaureerimise aluseks on 2017. aastal OÜ Purest koostatud töö: Viljandi Hariduse tn 7 Viljandi mõisa majandusõue töölistemaja restaureerimise muinsuskaitse eritingimused, mis kehtib kuni 09.06.2022 ja on kätte saadav lingil https://service.eomap.ee/viljandilinn/#/planeeringud/planeeringud/812.
3.2.3. Ehitusprojekti koostamise korraldab ja finantseerib hoonestaja.
3.2.4. Ehitise teenindamiseks vajamineva veevärgi, kanalisatsiooni ja muude 
kommunikatsioonide rajamise hoonest liitumispunktideni ning liitumised korraldab ja 
finantseerib hoonestaja.
3.2.5. Ehitusloa saamise hiliseim tähtaeg on kolm aastat hoonestusõiguse lepingu sõlmimise päevast.
3.2.6. Hoonestusõiguse alusel restaureeritava ja ümber ehitatava hoone kasutusloa  saamise hiliseim tähtaeg on viis aastat hoonestusõiguse lepingu sõlmimise päevast. 
3.3. Hoonestusõiguse punktides 3.2.1, 3.2.2, 3.2.5 ja 3.2.6 nimetatud mistahes kohustuse   igakordse täitmata jätmise või mittevastava täitmise eest tasub hoonestaja leppetrahvi 1000 (üks tuhat) eurot. Leppetrahv kuulub tasumisele 1 kalendrikuu jooksul arvates kinnistu omanikupoolse vastava nõude esitamisest.
3.4. Kõik hoonestusalal lasuvad maksud tasub ja avalik-õiguslikud koormatised kannab hoonestaja.
3.5. Hoonestusõiguse võõrandamiseks või koormamiseks piiratud asjaõigusega, on vajalik koormatud kinnisasja igakordse omaniku nõusolek.

4. Hoonestusõiguse lõppemine ja omanikule langemine
4.1. Hoonestusõigus lõpeb 50 aasta möödumisel arvates hoonestusõiguse 
kinnistusraamatusse kandmisest. Tähtaja saabumisel võib kinnistu omaniku, Viljandi Linnavalitsuse isikus ja hoonestaja kokkuleppel tähtaega pikendada hoone eeldatava püsimisaja lõpuni, kuid mitte rohkem kui 99. aastaks.
4.2. Hoonestaja on kohustatud kinnisasja igakordse omaniku kirjalikul nõudel kandma hoonestusõiguse tema nimele (tagasilangemine) järgmiste eelduste saabumisel:
4.2.1. kui hoonestaja ei ole saanud käesoleva korralduse punktis 3.2.5 nimetatud tähtpäevaks ehitusluba, või
4.2.2. kui hoonestaja ei ole saanud käesoleva korralduse punktis 3.2.6 nimetatud tähtpäevaks kasutusluba, või
4.2.3. kui hoonestaja rikub punktis 3.2.1 ja 3.2.2 sätestatud tingimusi, või
4.2.4. kui hoonestaja rikub oluliselt oma lepingulisi kohustusi.
4.3. Hoonestusõiguse tagasilangemisel kinnisasja omanikule peab omanik tasuma hoonestajale hüvitise, mis on kaks kolmandikku hoonestusõiguse harilikust väärtusest.

5. Taastamiskohustus
5.1. Ehitise hävimisel on hoonestajal kohustus taastada või rajada uus hoonestus kaheksateistkümne (18) kuu jooksul pärast toimunud hävimist või lammutamist.
5.2. Hoonestajal on hoonestusõiguse alusel püstitatava ehitise kindlustamise kohustus. Hoonestaja on kohustatud teatama omanikule koheselt kindlustusjuhtumi saabumisest, samuti asjaoludest, mis võivad kindlustusjuhtumi põhjustada. 

6. Hoonestusõiguse aastatasu
6.1. Hoonestusõiguse aastatasu suurus on 5% hoonestusõiguse seadmise lepingu sõlmimise ajal kehtivast maa maksustamishinnast, mis tasutakse üks kord aastas iga aasta 1. veebruariks järgneva aasta eest ette. 
6.2. Hoonestusõiguse tasu maksmise kohustus algab hoonestusõiguse kandmisest kinnistusraamatusse. Hoonestaja on kohustatud tasuma hoonestusõiguse tasu perioodi eest alates hoonestusõiguse kandmisest kinnistusraamatusse kuni esimese makse tähtpäevani (01.02.2021) hiljemalt hoonestusõiguse kinnistusraamatusse kandmise kuule järgneva kuu esimeseks kuupäevaks.
6.3. Maa maksustamishinna muutumisel või maakasutuse sihtotstarbe muutmisel või ehitisele kasutusloaga sihtotstarbe kehtestamisel muutub hoonestusõiguse aastatasu suurus ja see arvutatakse lähtudes detailplaneeringuga kehtestatud maakasutuse sihtotstarvetest ja pindalale vastava maksustamishinna muutusest. Aastatasu suurus ei muutu väiksemaks hoonestusõiguse seadmisel kehtinud aastatasu suurusest.

7. Linnavalitsusel viia läbi hoonestusõiguse seadmise enampakkumisega seotud toimingud ning 
kinnitada tulemused.

8, Enampakkumise nurjumise korral viia läbi kordusenampakkumine vastavalt Viljandi linnavara valitsemise korra § 24 lõikele 3. 

9. Kordusenampakkumise nurjumise korral võõrandada hoonestusõigus Arco Vara Kinnisvarabüroo OÜ vahendusel vastavalt Viljandi Linnavalitsuse ja Arco Vara Kinnisvarabüroo OÜ vahel märtsis 2020 sõlmitud maaklerlepingule. Hoonestusõiguse omandamise tasu suuruse määramiseks tuleb tellida hindamisakt ning Arco Vara Kinnisvarabüroo OÜ ei tohi hoonestusõigust võõrandada aktis näidatud hinnast odavamalt.

10. Nõusoleku hoonestusõiguse võõrandamiseks või koormamiseks asjaõigusega annab 
linnavalitsus hoonestaja vastava taotluse alusel.

11. Hoonestusõigusega koormatud kinnistu võõrandamise hoonestajale hoonestusõiguse 
tingimuste täitmise järgselt otsustab linnavalitsus hoonestaja vastava taotluse alusel.

12. Volitada Viljandi linnapead või tema asendajat edasivolitamise õigusega sõlmima 
hoonestusõiguse seadmise lepingut. Selleks volitatakse teda esitama ja vastu võtma kõiki 
vajalikke avaldusi ja dokumente, Viljandi linna nimel lepingutele alla kirjutama ja teostama kõik, mis on seotud nimetatud ülesande täitmisega.

13. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

14. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Ilme Kurro
Esitatud: 07.09.2020
Esitaja: Viljandi Linnavalitsus			Ettekandja: Kalvi Märtin
Lk arv: 3
Hääletamine: koosseisu häälteenamus/poolthäälteenamus/nõudmisel

Seletuskiri
Hoonestatud kinnistule aadressiga Hariduse tn 7
tasulise hoonestusõiguse seadmine

Eelnõu eesmärgiks on tasulise hoonestusõiguse seadmiseks kirjaliku enampakkumise korraldamine Hariduse tn 7 kinnistule.

Asjaõigusseadus § 241 kirjutab lahti hoonestusõiguse mõiste ning selle ulatuse.

Viljandi linnavara valitsemise korra § 20 lõike 1 punkt 1a sätestab, et linnavara võõrandamise otsustab volikogu, kui võõrandamise objektiks on kinnisvara. 
§ 21 alusel võõrandatakse linnavara kas
1) otsustuskorras tasu eest, tasuta või alandatud hinna eest;
2) enampakkumise korras (suuline, kirjalik, elektrooniline, läbirääkimistega) või
3) muul viisil.

§ 33 sisuks on hoonestusõiguse seadmine: 
Linna omandis olevat kinnisasja võib koormata hoonestusõigusega enampakkumise-, läbirääkimistega pakkumise-, otsustuskorras või muul viisil. Hoonestusõiguse seadmise lepingu sõlmimise korraldab linnavalitsus.

§ 36 Hoonestusõiguse seadmine enampakkumise korras toimub avalikult kas suulise, kirjaliku või elektroonilise pakkumisena § 13 - 16 sätestatud korras arvestades järgmisi erisusi:
 1) enampakkumise esemeks on hoonestusõiguse aastatasu suurus või hoonestusõiguse omandamisõigus;
 2) enampakkumise võitjaga sõlmitakse hoonestusõiguse seadmise leping ja asjaõigusleping.

Hariduse tn 7 hoone anti maavanema 14.06.2000 korraldusega nr 1115 munitsipaalomandisse. Hoone on pikka aega seisnud tühjalt ja lagunenud.
 
2006. aastal algatati Viljandi Linna huvist tulenevalt Hariduse tn 7 krundi detailplaneering, mille eesmärgiks oli krundi jagamine ja hoonestamata kruntidele ehitusõiguse määramine elamute ehitamiseks. Detailplaneeringu koostamise protsess peatus eskiislahenduste koostamise etapis.

2016.a. algatati uus detailplaneering, mis kehtestati Viljandi Linnavalitsuse 04.11.2019 korraldusega nr 862. Planeeringuga jagati maa-ala kolmeks eraldi ehitusõigusega krundiks, et piirkonna linnaruumi tihendada. Olemasolev ajalooline maakivihoone, mis jääb Hariduse tn 7 kinnistule, tuleb säilitada endises mahus, kuna on muinsuskaitse seisukohalt väärtuslik. Hoone on planeeritud kortermajaks. Hariduse 7 kinnistu kõrvale rajatavad kaks uut hoonet aadressidega Hariduse tn 9 ja Hariduse tn 11 on planeeritud kaasaegse arhitektuurikeelega eramuteks. 

Neljas planeeringus kavandatud maa-ala pinnaga 125 m² jääb tee- ja tänavamaaks. 

Kinnistud asuvad kesklinna vahetus läheduses jäädes samal ajal Viljandi maastikukaitseala piirile.  

Kulu linnale on kirjaliku enampakkumise korraldamisega seonduv, kinnistu hoonestusõigusega koormamisega seotud kulud tasub hoonestaja. 

Tulu suurus linnale sõltub enampakkumise tulemustest, millele lisanduvad edaspidi hoonestusõiguse aastatasud ning juhul, kui hoonestajal on peale lepingu tingimuste täitmist soov kinnistu välja osta, lisandub ka kinnistu ostuhind. 

Juhul, kui hoonestusõiguse aastatasu määraks jääb 5%, on hoonestusõigusega koormatavate maa-alade aastatasu 144 €. 

Hoonestusõiguse lepingu tingimuste täitmisel on hoonestajal õigus taotleda hoonestusõigusega koormatud kinnistu omandamist. Vastavalt linnavara valdamise korra § 24 lõikele 2 on kinnistu võõrandamise hinnaks elamumaa puhul võõrandamise hetkel kehtiv maa maksustamishind. 
Käesoleval ajal kehtivate maa väärtuste korral on Hariduse tn 7 maksustamise hind 2880€.

(allkirjastatud digitaalselt)
Ilme Kurro
linnavara spetsialist